18)

po 56c straipsnio įterpiamas šis 16 skirsnis: „16 skirsnis Pagalba, naudojama „InvestEU“ fondo remiamiems finansiniams produktams 56d straipsnis Taikymo sritis ir bendros sąlygos 1. Šis skirsnis taikomas pagalbai, naudojamai „InvestEU“ fondo remiamiems finansiniams produktams, kuriais naudojantis teikiama pagalba įgyvendinantiesiems partneriams, finansų tarpininkams ir (arba) galutiniams pagalbos gavėjams. 2. Pagalba yra suderinama su vidaus rinka pagal Sutarties 107 straipsnio 3 dalį ir jai netaikomas Sutarties 108 straipsnio 3 dalyje nustatytas reikalavimas pranešti, jeigu tenkinamos I skyriuje, šiame straipsnyje ir (arba) 56e straipsnyje, arba 56f straipsnyje nustatytos sąlygos. 3. Pagalba atitinka visas taikytinas Reglamente dėl [„InvestEU“ fondo] [nuoroda] ir „InvestEU“ investicijų gairėse [nuoroda] nustatytas sąlygas. 4. 56e ir 56f straipsniuose nustatytos didžiausios ribos yra taikomos visam nepanaudotam finansavimui, jeigu dalis jo yra pagalba, suteikta naudojant bet kurį „InvestEU“ fondo remiamą finansinį produktą. Didžiausios ribos taikomos: a) vienam projektui, kai tai pagalba, kuriai taikoma 56e straipsnio 2 ir 3 dalys, 4 dalies a punkto i papunktis, 5 ir 6 dalys, 7 dalies a ir b punktai ir 8 dalis; b) vienam galutiniam pagalbos gavėjui, kai tai pagalba, kuriai taikomi 56e straipsnio 4 dalies a punkto ii ir iii papunkčiai, 7 dalies d punktas, 9 dalis ir 56f straipsnis. 5. Pagalbos negalima teikti finansų tarpininkų esamų portfelių refinansavimo arba garantijų jiems forma. 56e straipsnis Pagalbos, naudojamos „InvestEU“ fondo remiamiems finansiniams produktams, sąlygos 1. Pagalba galutiniam pagalbos gavėjui, teikiama naudojant „InvestEU“ fondo remiamą finansinį produktą, turi atitikti a) sąlygas nustatytas vienoje iš 2–9 dalių; o b) jei finansavimas galutiniam gavėjui teikiamas paskolų forma, jo palūkanų norma turi būti ne mažesnė kaip paskolos suteikimo metu taikoma orientacinės normos bazinė norma. 2. Pagalba transeuropinio skaitmeninio ryšio infrastruktūrai atitinka šiuos reikalavimus: a) bendrosios sąlygos (jos turi būti tenkinamos visos): i) projektas yra skaitmeninio ryšio infrastruktūros srities bendro intereso projektas pagal Reglamentą (ES) […]/[…] (EITP2 reglamentas); ii) viso finansavimo, suteikto bet kurio galutinio pagalbos gavėjo vienam projektui, kuriam teikiama „InvestEU“ fondo parama, nominalioji suma neviršija 100 mln. EUR; iii) gavėjas iš nuosavų išteklių arba iš išorės be jokios viešosios paramos gautų lėšų teikia finansinį įnašą, kurį sudaro bent 25 % tinkamų finansuoti išlaidų. Kitu atveju, kai toks išorės finansavimas teikiamas per investavimo platformą, kurioje derinami skirtingi finansavimo šaltiniai, ši sąlyga pakeičiama taip, kad tokioje platformoje būtų 30 % privačiųjų investicijų; iv) pagalbos skyrimo reikalavimus atitinka tik pagal Reglamentą (ES) […]/[…] (EITP2 reglamentas) tinkamos finansuoti investicinės išlaidos, skirtos infrastruktūrai įrengti; v) projektą atrenka laikantis Reglamento (ES) […]/[…] (EITP2 reglamentas): i) nepriklausomas finansų tarpininkas, Europos Komisijos paskirtas remiantis bendrai sutartomis investavimo gairėmis; ii) Europos Komisija aiškiais, skaidriais ir nediskriminaciniais kriterijais grindžiamo konkurencinio konkurso būdu arba iii) Europos Komisijos paskirti nepriklausomi ekspertai; vi) projektas sudaro sąlygas pasiekti, kad skaitmeninio ryšio pajėgumai būtų didesni negu tai, ko reikalaujama pagal esamus teisinius įsipareigojimus, pavyzdžiui, tuos, kurie įtraukti į spektro licenciją; vii) projektas užtikrina atvirą trečiosios šalies didmeninę prieigą, be kita ko, atsiejimą sąžiningomis, pagrįstomis ir nediskriminacinėmis sąlygomis pagal 52 straipsnio 5 ir 6 dalis; taikant šį straipsnį, vykdant projektą vietoje fizinio atsiejimo gali būti siūlomas lygiavertis virtualus atsiejimas, jei valstybės narės nacionalinė reguliavimo institucija arba Komisija pripažįsta, kad virtualusis prieigos produktas yra lygiavertis fiziniam atsiejimui; viii) projektas priklauso vienai iš b punkte nurodytų projektų kategorijų ir atitinka atitinkamas specialiąsias sąlygas; b) specialiosios sąlygos: i) investicijoms į tinklus, kuriais galima užtikrinti ne mažesnę kaip 1 Gbps simetrinę atsisiuntimo ir išsiuntimo spartą, taikomi šie specialieji kriterijai (jie turi būti taikomi visi): — projektu siekiama prijungti socialinę ir ekonominę pažangą skatinančius subjektus, kaip apibrėžta Reglamento (ES) […]/[…] (EITP2 reglamentas) 8 straipsnio 3 dalies a punkte, – valstybines arba privačias įmones, kurioms pavesta teikti visuotinės ekonominės svarbos paslaugas švietimo, socialinių paslaugų, įskaitant sveikatos priežiūrą, viešojo administravimo, transporto, pašto paslaugų, kultūros srityse, kaip nurodyta Sutarties 106 straipsnio 2 dalyje, ir laikantis Komisijos sprendimo 2012/21/ES arba vėlesnių teisės aktų, kuriais pakeičiamas tas sprendimas, — projektas grindžiamas nustatytu rinkos nepakankamumu, kuriuo įsitikinta remiantis turimu atitinkamu žemėlapiu arba, jeigu tokio žemėlapio nėra, viešomis konsultacijomis, — reikalavimus atitinkantys socialinę ir ekonominę pažangą skatinantys subjektai gali prisijungti prie projekto infrastruktūros tik tuo atveju, jei per ateinančius trejus metus ar per tą patį numatytos remiamos intervencinės priemonės laikotarpį jie neturės prieigos prie esamos arba užtikrintai planuojamos sukurti infrastruktūros, kuria galima užtikrinti ne mažesnę kaip 200 Mbps simetrinę atsisiuntimo ir išsiuntimo spartą arba ne mažesnę kaip 500 Mbps atsisiuntimo spartą, — projektas užtikrina esminę permainą tuo, kad įgyvendinus subsidijuojamą intervencinę priemonę i) daromos reikšmingos naujos investicijos į plačiajuosčio ryšio tinklą ir ii) dėl subsidijuojamos infrastruktūros rinkoje atsiranda reikšmingų naujų pajėgumų, susijusių su plačiajuosčio ryšio paslaugų prieinamumu ir pajėgumu, sparta ir konkurencija, palyginti su infrastruktūra, kuri egzistuoja ar yra užtikrintai planuojama sukurti per ateinančius trejus metus ar arba per tą patį numatytos remiamos intervencinės priemonės laikotarpį. Projektas laikomas užtikrinančiu reikšmingas naujas investicijas, kai jos didesnės už nedideles investicijas, susijusias tik su aktyvių tinklo komponentų atnaujinimu. Siekiant įrodyti, kad rinkoje atsiranda reikšmingų naujų pajėgumų, susijusių su plačiajuosčio ryšio paslaugų prieinamumu ir pajėgumais, sparta ir konkurencija, subsidijuojama infrastruktūra i) turi užtikrinti bent dvigubai didesnę atsisiuntimo ir išsiuntimo spartą, palyginti su esama ir (arba) planuojama infrastruktūra, ir ii) gali užtikrinti ne mažiau kaip 1 Gbps simetrinę atsisiuntimo ir išsiuntimo spartą, — pagalba neteikiama projektams, apimantiems zonas, kuriose per ateinančius trejus metus ar per tą patį numatytos remiamos intervencinės priemonės laikotarpį veiks arba yra užtikrintai planuojami sukurti du NKP tinklai / NKT, arba zonas, kuriose per ateinančius trejus metus ar per tą patį numatytos remiamos intervencinės priemonės laikotarpį veiks arba yra užtikrintai planuojamas sukurti bent vienas didelio pajėgumo tinklas, galintis užtikrinti ne mažesnę kaip 1 Gbps simetrinę atsisiuntimo ir išsiuntimo spartą; ii) tarpvalstybinėms investicijoms į 5G koridorių įrengimą pagrindinėse transporto magistralėse taikomi šie specialieji kriterijai (jie turi būti taikomi visi): — projektu užtikrinama nepertraukiama tarpvalstybinė aprėptis 5G koridoriuje pagrindiniuose transporto maršrutuose, įskaitant kelius, geležinkelius ir vidaus vandenų kelius, kaip apibrėžta Reglamente (ES) […]/[…] (EITP2 reglamentas), — projektą sudaro tarpvalstybinė atkarpa, kaip apibrėžta Reglamente (ES) […]/[…] (EITP2 reglamentas), kuri i) susijusi bent su dviem valstybėmis narėmis, nes tiesiogiai kerta dviejų ar daugiau valstybių narių sieną, arba ii) kerta bent vienos valstybės narės ir Europos ekonominės erdvės šalies sieną, — projektu užtikrinamos reikšmingos naujos investicijos į plačiajuosčio ryšio tinklą, viršijančios nedideles investicijas, susijusias tik su aktyvių tinklo komponentų atnaujinimu, — pagal projektą remiamas naujos pasyviosios infrastruktūros įrengimas tik tuo atveju, jei esamos pasyviosios infrastruktūros pakartotinai panaudoti negalima; iii) tarpvalstybiniams terabitiniams magistraliniams projektams, kuriais sujungiamos tam tikri toliau apibrėžti kompiuterijos įrenginiai, superkompiuterijos įrenginiai ir duomenų infrastruktūra, taikomi šie specialieji kriterijai (jie turi būti taikomi visi): — projektu remiamas bent dviejų kompiuterijos įrenginių, superkompiuterijos įrenginių arba duomenų infrastruktūrų, i) dalyvio teisėmis susijusių su Europos našiosios kompiuterijos bendrąja įmone, įsteigta Tarybos reglamentu (ES) 2018/1488 (2018 m. rugsėjo 28 d. Tarybos reglamentas (ES) 2018/1488, kuriuo įsteigiama Europos našiosios kompiuterijos bendroji įmonė, ST/10594/2018/INIT, OL L 252, 2018 10 8, p. 1–34), mokslinių tyrimų infrastruktūros objektais, mokslinių tyrimų pavyzdinėmis iniciatyvomis ir misijomis, apibrėžtais Reglamente (ES) […]/[…] (programos „Europos Horizonto“ reglamentas) ir 2009 m. birželio 25 d. Tarybos reglamento (EB) Nr. 723/2009 dėl Europos mokslinių tyrimų infrastruktūros konsorciumo (ERIC) Bendrijos teisinio pagrindo (OL L 206, 2009 8 8, p. 1), sujungimas užtikrinant ne mažiau kaip 1 Tbps spartos nevaržomą tiesioginį ryšį; ir ii) jie fiziškai yra ne mažiau kaip dviejose ES valstybėse narėse arba vienoje ES valstybėje narėje ir Europos mokslinių tyrimų erdvės narėje, — projektu užtikrinamos didelės naujos investicijos į plačiajuosčio ryšio tinklą, viršijančios nedideles investicijas, pavyzdžiui, susijusias tik su programinės įrangos atnaujinimu arba licencijavimu, — projektas įgyvendinamas perkant pajėgumus ir (arba) įrangą viešųjų pirkimų tvarka, — pagal projektą remiamas naujos pasyviosios infrastruktūros įrengimas tik tuo atveju, jei esamos pasyviosios infrastruktūros pakartotinai panaudoti negalima; iv) tarpvalstybiniams magistralinių tinklų projektams, kuriais sujungiami debesijos infrastruktūros objektai, taikomi šie specialieji kriterijai (jie turi būti taikomi visi): — projektu sujungiami socialinę ir ekonominę pažangą skatinančių subjektų, kaip apibrėžta Reglamento (ES) […]/[…] (EITP2 reglamentas) 8 straipsnio 3 dalies a punkte, – valstybinių arba privačių įmonių, kurioms pavesta teikti visuotinės ekonominės svarbos paslaugas švietimo, socialinių paslaugų, įskaitant sveikatos priežiūrą, viešojo administravimo, transporto, pašto paslaugų, kultūros srityse, kaip nurodyta Sutarties 106 straipsnio 2 dalyje, ir laikantis Komisijos sprendimo 2012/21/ES (*9) arba vėlesnių teisės aktų, kuriais pakeičiamas tas sprendimas, – debesijos infrastruktūros objektai, — projektą sudaro naujų tarpvalstybinių magistralinių tinklų, kurie i) susiję bent su dviem valstybėmis narėmis, nes tiesiogiai kerta dviejų ar daugiau valstybių narių sieną, arba ii) kerta bent vienos valstybės narės ir Europos ekonominės erdvės šalies sieną, įrengimas arba reikšmingas esamų tokių tinklų modernizavimas, — projekte dalyvauja ne mažiau kaip trys reikalavimus atitinkantys socialinę ir ekonominę pažangą skatinantys subjektai, kurių kiekvienas vykdo veiklą skirtingoje valstybėje narėje, — projektu užtikrinamos reikšmingos naujos investicijos į plačiajuosčio ryšio tinklą, viršijančios nedideles investicijas, pavyzdžiui, susijusias tik su programinės įrangos atnaujinimu arba licencijavimu. Pagal projektą turi būti įmanoma užtikrinti simetrinę atsisiuntimo ir išsiuntimo spartą, kuri yra ne mažesnė kaip 10 Gbps kartotiniai, — pagal projektą remiamas naujos pasyviosios infrastruktūros įrengimas tik tuo atveju, jei esamos pasyviosios infrastruktūros pakartotinai panaudoti negalima; v) investicijoms į tarpvalstybinius jūrinius kabelius taikomi šie specialieji kriterijai (jie turi būti taikomi visi): — projektą sudaro tarpvalstybinės atkarpos, kaip apibrėžta Reglamente (ES) […]/[…] (EITP2 reglamentas), kurios i) susijusios bent su dviem valstybėmis narėmis, nes tiesiogiai kerta dviejų ar daugiau valstybių narių sieną, arba ii) kerta bent vienos valstybės narės ir Europos ekonominės erdvės šalies sieną; Arba remiama infrastruktūra yra tik didmeninis tinklas, kuriuo gerinamas susisiekimas su atokiausiais Europos regionais arba užjūrio teritorijomis, net ir vienoje valstybėje narėje, — pagalba neteikiama projektams maršrutuose, kurie jau aptarnaujami dviem esamomis ar planuojamomis magistralinėmis infrastruktūromis, — projektu užtikrinamos reikšmingos naujos investicijos į plačiajuosčio ryšio tinklą, įrengiant naują povandeninį kabelį arba jungtį su esamu povandeniniu kabeliu, sprendžiant perteklinio tinklo problemas ir neapsiribojant nedidelėmis investicijomis. Pagal projektą turi būti įmanoma užtikrinti ne mažesnę kaip 1 Gbps simetrinę atsisiuntimo ir išsiuntimo spartą, — pagal projektą remiamas naujos pasyviosios infrastruktūros įrengimas tik tuo atveju, jei esamos pasyviosios infrastruktūros pakartotinai panaudoti negalima. 3. Pagalba elektros energijos gamybai ir energetikos infrastruktūrai atitinka šiuos reikalavimus: a) pagalba teikiama tik investicijoms į dujų ir elektros energetikos infrastruktūrą, kuria naudojasi trečiosios šalys, kuriai taikomas tarifų reguliavimas ir kuri yra atsieta pagal energijos vidaus rinkos teisės aktus, šių kategorijų projektams: i) energijos kaupimo atveju – projektams, įtrauktiems į Europos Parlamento ir Tarybos reglamento (ES) Nr. 347/2013 (*9) VII priede pateiktą Sąjungos bendro intereso projektų sąrašą; ii) energetikos infrastruktūros, išskyrus energijos kaupimą, projektų atveju – — pažangiesiems tinklams, — projektams, kurie atitinka bet kurį Reglamento (ES) Nr. 347/2013 4 straipsnio 1 dalies c punkte nustatytą kriterijų, — projektams, įtrauktiems į Reglamento (ES) Nr. 347/2013 VII priede pateiktą Sąjungos bendro intereso projektų sąrašą, — projektams remiamose vietovėse; b) investicinė pagalba elektros energijos gamybai iš atsinaujinančiųjų energijos šaltinių turi atitikti šiuos reikalavimus: i) pagalba teikiama tik naujiems įrenginiams, atrinktiems laikantis konkurencinės, skaidrios, objektyvios ir nediskriminacinės tvarkos; ii) pagalba neteikiama hidroelektrinėms, kurios neatitinka Direktyvoje 2000/60/EB (*10) nustatytų sąlygų; iii) biodegalus gaminančių įrenginių atveju pagalba teikiama tik įrenginiams, kurie gamina tvarius biodegalus, išskyrus maistinės kilmės biodegalus; c) viso finansavimo, suteikto šios dalies a punkte nurodytam bet kurio galutinio pagalbos gavėjo vienam projektui, kuriam teikiama „InvestEU“ fondo parama, nominalioji suma neviršija 150 mln. EUR; viso finansavimo, suteikto šios dalies b punkte nurodytam bet kurio galutinio pagalbos gavėjo vienam projektui, kuriam teikiama „InvestEU“ fondo parama, nominalioji suma neviršija 75 mln. EUR. 4. Pagalba socialinei, švietimo ir gamtos paveldo infrastruktūrai ir veiklai atitinka šiuos reikalavimus: a) viso finansavimo, suteikto bet kuriam galutiniam pagalbos gavėjui, kuriam teikiama „InvestEU“ fondo parama, nominalioji suma neviršija: i) 100 mln. EUR vienam projektui, kai investuojama į infrastruktūrą, naudojamą socialinėms paslaugoms teikti, švietimo arba kultūros tikslais, ir 53 straipsnio 2 dalyje nurodytą veiklą, įskaitant gamtos paveldo srityje; ii) 30 mln. EUR su socialinėmis paslaugomis ir kultūra susijusiai veiklai; iii) 5 mln. EUR švietimui ir mokymui; b) pagalba neteikiama mokymui, kuris rengiamas laikantis privalomųjų nacionalinių mokymo reikalavimų. 5. Pagalba transportui ir transporto infrastruktūrai atitinka šiuos reikalavimus: a) su infrastruktūra, išskyrus uostus, susijusi pagalba teikiama tik šiems projektams: i) bendros svarbos projektams, kaip apibrėžta Reglamento (ES) Nr. 1315/2013 3 straipsnio a punkte, išskyrus su uostų ar oro uostų infrastruktūra susijusius projektus; ii) jungtims su transeuropinio transporto tinklo miestų transporto mazgais; iii) tik geležinkelių transporto paslaugoms, kurioms netaikoma viešųjų paslaugų sutartis, kaip apibrėžta Reglamente (EB) Nr. 1370/2007 (*11), teikti skirtiems riedmenims, jei pagalbos gavėjas yra naujas rinkos dalyvis; iv) miesto transportui; v) alternatyviųjų degalų infrastruktūrai arba netaršaus ir (arba) mažataršio judumo infrastruktūrai; b) pagalba uosto infrastruktūros projektams atitinka šiuos reikalavimus: i) pagalbą galima teikti tik investicijoms į prieigos infrastruktūrą ir uostų infrastruktūrą, prie kurios suteikiama prieiga suinteresuotiesiems naudotojams vienodomis rinkos sąlygomis ir be diskriminacijos; ii) bet kokia koncesija arba kitoks patikėjimas trečiajai šaliai statyti, atnaujinti, eksploatuoti arba nuomoti remiamą uosto infrastruktūrą suteikiami atvirai, skaidriai, be diskriminacijos ir besąlygiškai; iii) pagalba neteikiama investicijoms į antžeminę uosto infrastruktūrą; c) viso finansavimo, pagal šios dalies a ir b punktus suteikto bet kurio galutinio pagalbos gavėjo vienam projektui, kuriam teikiama „InvestEU“ fondo parama, nominalioji suma neviršija 150 mln. EUR. 6. Pagalba kitų rūšių infrastuktūrai atitinka šiuos reikalavimus: a) pagalba teikiama tik šiems projektams: i) investicijoms į vandens tiekimą plačiajai visuomenei ir jai skirtą nuotekų infrastruktūrą; ii) investicijoms į atliekas, perdirbimą ir parengimą pakartotinai naudoti pagal šio reglamento 47 straipsnio 1–6 dalis, jeigu taip siekiama tvarkyti kitose įmonėse susidarančias atliekas; iii) investicijoms į mokslinių tyrimų infrastruktūrą; iv) investicijoms į inovacijų grupių įrenginių statybą arba atnaujinimą; b) viso finansavimo, suteikto bet kurio galutinio pagalbos gavėjo vienam projektui, kuriam teikiama „InvestEU“ fondo parama, nominalioji suma neviršija 100 mln. EUR. 7. Pagalba aplinkos apsaugai, įskaitant klimato apsaugą, turi atitikti šiuos reikalavimus: a) pagalba teikiama tik šiems projektams: i) investicijoms sudarant sąlygas įmonėms kompensuoti pagalbos gavėjo veiklos padarytą žalą fizinei aplinkai (įskaitant klimato kaitą) ar gamtos ištekliams arba užkirsti jai kelią, jei investuojant siekiama taikyti griežtesnius Sąjungos aplinkos apsaugos standartus arba gerinama aplinkos apsauga, jei Sąjungos standartų nėra, arba iš anksto prisitaikoma prie būsimų Sąjungos aplinkos apsaugos standartų; ii) įmonės energijos vartojimo efektyvumo didinimo priemonėms, kai jų imamasi ne tam, kad įmonė įvykdytų jau patvirtintus Sąjungos standartus, net jei jie dar neįsigaliojo; iii) užterštų teritorijų atkūrimui, jei pagal taikomą teisę nėra nustatytas už žalą aplinkai atsakingas juridinis ar fizinis asmuo, laikantis 45 straipsnio 3 dalyje nurodyto principo „teršėjas moka“; iv) aplinkos tyrimams; v) biologinės įvairovės ir ekosistemų stiprinimui ir atkūrimui, kai ta veikla padeda apsaugoti, išsaugoti ar atkurti biologinę įvairovę ir užtikrinti gerą ekosistemų būklę arba apsaugoti ekosistemas, kurios jau yra geros būklės; b) jeigu pagalbos priemonė susijusi su priemonėmis, kuriomis gerinamas energijos vartojimo efektyvumas gyvenamuosiuose pastatuose ir pastatuose, skirtuose su socialinėmis paslaugomis susijusiai veiklai vykdyti, ji taip pat gali būti skiriama priemonėms, kuriomis kartu gerinamas gyvenamojo pastato energijos vartojimo efektyvumas ir į gyvenamąjį pastatą, kuriam taikoma pagalbos energijos vartojimo efektyvumui didinti priemonė, integruojami energiją iš atsinaujinančiųjų išteklių gaminantys įrenginiai, laikantis šių sąlygų: i) į objektą integruotas energijos gamybos iš atsinaujinančiųjų išteklių įrenginys yra susijęs su elektros energijos ir (arba) šilumos gamyba; jis gali būti sujungtas su saugojimo įranga; ii) į objektą integruoto energiją iš atsinaujinančiųjų išteklių gaminančio įrenginio produkcija visą pastato gyventojų sudėtinio vartojimo poreikio kiekį viršija ne daugiau kaip 20 %; iii) energiją iš atsinaujinančiųjų išteklių gaminančio įrenginio įrengtoji galia neviršija 500 kW; iv) galutinis pagalbos gavėjas gali būti pastato savininkas arba nuomininkas; c) viso finansavimo, suteikto šios dalies a ir b punktuose nurodytam bet kurio galutinio pagalbos gavėjo vienam projektui, kuriam teikiama „InvestEU“ fondo parama, nominalioji suma neviršija 50 mln. EUR; d) pagalba priemonėms, kuriomis didinamas pastatų energijos vartojimo efektyvumas, taip pat gali būti siejama su lengvesniu sutarčių dėl energinio efektyvumo sudarymu, jeigu laikomasi šių sąlygų: i) viso finansavimo, suteikto galutiniam pagalbos gavėjui, kuriam teikiama „InvestEU“ fondo parama, nominalioji suma neviršija [30] mln. EUR; ii) parama teikiama paskolos arba garantijos forma; iii) parama teikiama SMĮ arba mažoms vidutinės kapitalizacijos įmonėms; iv) IV) parama teikiama tik pagal sutartį dėl energinio efektyvumo, kaip apibrėžta Direktyvos 2012/27/ES dėl energijos vartojimo efektyvumo (*12) 2 straipsnio 27 dalyje. 8. Pagalba moksliniams tyrimams, technologinei plėtrai, inovacijoms ir skaitmeninimui atitinka šiuos reikalavimus: a) pagalbą galima skirti: i) fundamentiniams tyrimams; ii) pramoniniams tyrimams; iii) bandomajai taikomajai veiklai; iv) procesų arba organizacinių inovacijų diegimui MVĮ; v) naujovių diegimo konsultacinėms paslaugoms ir naujovių diegimo rėmimo paslaugoms MVĮ; vi) MVĮ skaitmeninimui; b) projektų, kurie patenka į šios dalies a punkto i–iii papunkčių taikymo sritį, atveju viso finansavimo, suteikto bet kurio galutinio pagalbos gavėjo vienam projektui, kuriam teikiama „InvestEU“ fondo parama, nominalioji suma neviršija 75 mln. EUR. Projektų, kurie patenka į šios dalies a punkto iv–vi papunkčių taikymo sritį, atveju viso finansavimo, suteikto bet kurio galutinio pagalbos gavėjo vienam projektui, kuriam teikiama „InvestEU“ fondo parama, nominalioji suma neviršija [30] mln. EUR. 9. MVĮ arba mažos vidutinės kapitalizacijos įmonės gauna pagalbą, be šio straipsnio 2–8 dalyse nurodytų suderinamumo priežasčių, taip pat „InvestEU“ fondo remiamo finansavimo forma, jeigu: a) viso finansavimo, suteikto galutiniam pagalbos gavėjui, kuriam teikiama „InvestEU“ fondo parama, nominalioji suma neviršija 15 mln. EUR ir yra skiriama: i) labai mažoms įmonėms; ii) MVĮ, kurios dar jokioje rinkoje nevykdo veiklos arba vykdo veiklą mažiau nei 7 metus nuo savo pirmo komercinio pardavimo; iii) MVĮ, kurios pradeda veikti naujoje produkto arba geografinėje rinkoje, kai pradinės investicijos siekiant patekti į naują produkto ar geografinę rinką yra didesnės nei 50 % vidutinės metinės apyvartos per ankstesnius 5 metus; iv) novatoriškoms bendrovėms; v) MVĮ arba mažoms vidutinės kapitalizacijos įmonėms, kurių pagrindinė veikla vykdoma remiamose vietovėse, jeigu finansavimas nėra naudojamas veiklai perkelti, kaip apibrėžta 2 straipsnio 61a dalyje, arba b) viso finansavimo, suteikto galutiniam pagalbos gavėjui, kuriam teikiama „InvestEU“ fondo parama, nominalioji suma neviršija 2 mln. EUR. 56f straipsnis Pagalbos, naudojamos „InvestEU“ fondo remiamiems į komercinius tikslus orientuotiems finansiniams produktams, sąlygos 1. Finansavimą galutiniams pagalbos gavėjams teikia komerciniai finansų tarpininkai, atrenkami pagal objektyvius kriterijus atvirai, skaidriai ir be diskriminacijos. 2. Komerciniam finansų tarpininkui, kuris teikia finansavimą galutiniam pagalbos gavėjui, tenka ne mažesnė kaip 20 % kiekvieno finansavimo sandorio rizikos pozicija. 3. Viso finansavimo, kurį komercinis finansų tarpininkas suteikė bet kuriam galutiniam pagalbos gavėjui, nominalioji suma neviršija 7,5 mln. EUR. (*9) 2013 m. balandžio 17 d. Europos Parlamento ir Tarybos reglamentas (ES) Nr. 347/2013 dėl transeuropinės energetikos infrastruktūros gairių, kuriuo panaikinamas Sprendimas Nr. 1364/2006/EB ir kuriuo iš dalies keičiami reglamentai (EB) Nr. 713/2009, (EB) Nr. 714/2009 ir (EB) Nr. 715/2009 (OL L 115, 2013 4 25, p. 39)." (*9) 2013 m. balandžio 17 d. Europos Parlamento ir Tarybos reglamentas (ES) Nr. 347/2013 dėl transeuropinės energetikos infrastruktūros gairių, kuriuo panaikinamas Sprendimas Nr. 1364/2006/EB ir kuriuo iš dalies keičiami reglamentai (EB) Nr. 713/2009, (EB) Nr. 714/2009 ir (EB) Nr. 715/2009 (OL L 115, 2013 4 25, p. 39)." (*10) Europos Parlamento ir Tarybos direktyva 2000/60/EB, nustatanti Bendrijos veiksmų vandens politikos srityje pagrindus (OL L [...], [...], p. [...])." (*11) 2007 m. spalio 23 d. Europos Parlamento ir Tarybos reglamentas (EB) Nr. 1370/2007 dėl keleivinio geležinkelių ir kelių transporto viešųjų paslaugų ir panaikinantis Tarybos reglamentus (EEB) Nr. 1191/69 ir Nr. 1107/70 (OL L 315, 2007 12 3, p. 1)." (*12) 2012 m. spalio 25 d. Europos Parlamento ir Tarybos direktyva 2012/27/ES dėl energijos vartojimo efektyvumo, kuria iš dalies keičiamos direktyvos 2009/125/EB ir 2010/30/ES bei kuria panaikinamos direktyvos 2004/8/EB ir 2006/32/EB (OL L 315, 2012 11 14, p. 1).“"